text: জাতীয় লিগে ম্যাচ ফি বাড়লো ক্রিকেটারদের – দৈনিক সময়ের দিগন্ত
  জাতীয় লিগে ম্যাচ ফি বাড়লো ক্রিকেটারদের
  প্রকাশিত :২৮ অক্টোবর ২০১৯, ২:৪৫ অপরাহ্ণ | নিউজটি পড়া হয়েছে : 167 বার
  সময়েরদিগন্ত.কম ॥ সফলতার মুখ দেখতে শুরু করেছে ক্রিকেটারদের আন্দোলন। তাদের ১৩টি দাবির মধ্যে একটি ছিল ম্যাচ ফি, ভ্রমণ ও দৈনিক ভাতা বৃদ্ধি। প্রথম স্তরে ম্যাচ ফি ৭১ শতাংশ ও দ্বিতীয় স্তরে ১০০ শতাংশ বাড়িয়েছে বাংলাদেশ ক্রিকেট বোর্ড (বিসিবি)। ধর্মঘটের সময় ম্যাচ ফি সর্বোচ্চ এক লাখ টাকা করার দাবি ছিল ক্রিকেটারদের। চাহিদা অনুসারে না হলেও প্রথম স্তরে ৩৫ হাজার টাকার বদলে ম্যাচ ফি হয়েছে ৬০ হাজার টাকা। দ্বিতীয় স্তরে ২৫ হাজার টাকার বদলে তা এখন ৫০ হাজার টাকা। দুই স্তরেই ভ্রমণ ভাতা বেড়েছে এক হাজার করে। বিমান বা অন্য কোনও পরিবহনের জন্য আড়াই হাজার টাকা থেকে হয়েছে সাড়ে ৩ হাজার টাকা। দৈনিক ভাতাও বেড়েছে। দেড় হাজার টাকার বদলে এখন সেটা বেড়ে দাঁড়িয়েছে আড়াই হাজার টাকায়। অন্যান্য সুযোগ-সুবিধাও বেড়েছে ক্রিকেটারদের। এখন থেকে হোটেল ও ভেন্যুর মধ্যে যাতায়াতে ক্রিকেটারদের দেওয়া হবে এসি বাস সার্ভিস। থাকা ও ম্যাচ ডেতে খাওয়ার ক্ষেত্রে অর্থের পরিমাণও বাড়িয়েছে বিসিবি। থাকার ক্ষেত্রে বেড়েছে ৮০ শতাংশ, আর খাবারের ক্ষেত্রে ৮৫ শতাংশ। বর্ধিত পরিমাণ কার্যকর হচ্ছে জাতীয় লিগের চলমান আসরের প্রথম রাউন্ড থেকেই। এখন চলছে তৃতীয় রাউন্ডের খেলা।